Dag Erik Pedersen: På tide at bilister straffes
- Det er på tide at bilister blir straffet, og det er bra at politiet slå ned på bilførere som lar seg stresse i trafikken - spesielt av syklister, sier eks-syklist Dag Erik Pedersen (55) til VG. Det var under sykkelrittet «Den store styrkeprøven» i sommer at bilføreren i 70-årene kjørte en Mercedes SUV på E6 mellom Berkåk og Oppdal for å rekke en butikk. Ifølge dommen, lå bilføreren stadig bak grupper med syklister, noe som førte til at hastigheten ble redusert.En politibil fra Støren lensmannskontor - som var på patrulje i forbindelse med rittet - ble oppmerksom på den aktuelle bilføreren og fulgte etter ham. «De to politibetjentene la merke til at tiltalte generelt kjørte aggressivt, noe som medførte flere trafikkfarlige situasjoner.», står det i dommen. Den aktuelle strekningen på E6 inneholder mange svinger, og det er derfor vanskelig å foreta forbikjøringer. Ved en anledning forsøkte bilføreren i 70-årene å kjøre forbi en pulje med syklister i motgående kjørefelt - like før en venstresving. Forsøket måtte avbrytes da det kom en bil mot ham - noe som resulterte i at begge bilene bremset brått, ifølge dommen. Bilisten skal også ha svingt til høyre mot syklistene, noe som gjorde at de måtte svinge unna for ikke å bli påkjørt.«Vi var sikre på at dette forsøket på forbikjøring ville ende med en kollisjon mellom tiltalte og den møtende bilen.», forklarte politibetjentene i retten. Etter å ha forsøkt å stoppe bilføreren flere ganger, svingte han av fra E6 i Oppdal sentrum hvor de fikk kontakt med ham. Førerkortet ble beslaglagt på stedet, ifølge dommen. Bilføreren nektet for å ha foretatt trafikkfarlige manøvreringer eller å ha kjørt uaktsomt. Retten festet ikke lit til mannens forklaring. «Som skjerpende momenter kommer at kjøringen skjedde på en sterkt trafikkert vei, og på et tidspunkt hvor det var unormalt stor trafikk, i form av et stort antall deltakere i sykkelrittet, og at den uaktsomme kjøringen derfor representerer et stort skadepotensiale.», står det i dommen. Mannen ble i Sør-Trøndelag tingrett dømt til en bot på 7.200 kroner og tap av førerkort i fire måneder. I tillegg må mannen gjennomføre den praktiske delen av førerprøven på nytt. Bilførerens advokat har ikke besvart VG henvendelser lørdag.- Det er tydelig at mange bilførere har et hatforhold til syklister, uten at jeg vet helt hvorfor. Det kan gå menneskeliv, sier Dag Erik Pedersen. Eks-syklisten viser til flere episoder fra i sommer hvor syklister ble spylt ned med spylervæske og nesten påkjørt av trailere - selv om de har syklet ytterst på veiskulderen. Pedersen forstår ikke at folk hilser og smiler til hverandre på sjøen, i fjellet og i skogen - mens man på landeveien viser en helt annen oppførsel. - Så fort man kommer i trafikken gir folk fingeren til hverandre, sier Pedersen, som oppfordrer både syklister og bilførere til et bedre klima. - Jeg vil be landets syklister om å gå foran som et godt eksempel. Hils og slipp hverandre forbi.
En mann i 70-årene er dømt for råkjøring under sykkelrittet «Den store styrkeprøven» som går mellom Trondheim og Oslo.